CELEX: E2020J0008
Language: el
Date: 2021-05-05 00:00:00
Title: Αποφαση του Δικαστηριου της 5ης Μαΐου 2021 στην υπόθεση E-8/20 Ποινική διαδικασία κατά N (Ελεύθερη λήψη υπηρεσιών – Ελεύθερη κυκλοφορία των εργαζομένων – Κανονισμός (ΕΟΚ) αριθ. 1408/71 – Κανονισμός (ΕΚ) αριθ. 883/2004 – Διατήρηση των παροχών κοινωνικής ασφάλισης σε άλλο κράτος του ΕΟΧ – Παροχή ασθενείας – Διαμονή – Περιορισμός θεμελιώδους ελευθερίας – Αιτιολόγηση) 2021/C 324/12

12.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 324/31
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 5ης Μαΐου 2021
      στην υπόθεση E-8/20
      Ποινική διαδικασία κατά N
      
         
            (Ελεύθερη λήψη υπηρεσιών – Ελεύθερη κυκλοφορία των εργαζομένων – Κανονισμός (ΕΟΚ) αριθ. 1408/71 – Κανονισμός (ΕΚ) αριθ. 883/2004 – Διατήρηση των παροχών κοινωνικής ασφάλισης σε άλλο κράτος του ΕΟΧ – Παροχή ασθενείας – Διαμονή – Περιορισμός θεμελιώδους ελευθερίας – Αιτιολόγηση)
         
      
      (2021/C 324/12)
      Στην υπόθεση E-8/20, Ποινική διαδικασία κατά N – ΑΙΤΗΣΗ προς το Δικαστήριο δυνάμει του άρθρου 34 της συμφωνίας μεταξύ των κρατών της ΕΖΕΣ για την ίδρυση Εποπτεύουσας Αρχής και Δικαστηρίου από το Ανώτατο Δικαστήριο της Νορβηγίας (Norges Høyesterett) σχετικά με την ερμηνεία της συμφωνίας για τον Ευρωπαϊκό Οικονομικό Χώρο, ιδίως των άρθρων 28 και 36, του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας, του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας και της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, το Δικαστήριο, που αποτελείται από τους δικαστές Páll Hreinsson, πρόεδρο (εισηγητή δικαστή), Per Christiansen και Bernd Hammermann, εξέδωσε απόφαση στις 5 Μαΐου 2021, το διατακτικό της οποίας έχει ως εξής:
      
                  1.
               
               
                  Η απάντηση που πρέπει να δοθεί στο πρώτο και στο δωδέκατο ερώτημα είναι ότι παροχή όπως το επίμαχο στην κύρια δίκη επίδομα αξιολογήσεως εργασίας συνιστά παροχή ασθενείας κατά την έννοια του άρθρου 4 παράγραφος 1 στοιχείο α) του κανονισμού (ΕΟΚ) 1408/71 περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας και του άρθρου 3 παράγραφος 1 στοιχείο α) του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας.
               
            
                  2.
               
               
                  Η απάντηση που πρέπει να δοθεί στο δεύτερο, τρίτο και τέταρτο ερώτημα είναι ότι μια κατάσταση όπως η επίμαχη στην κύρια δίκη δεν εμπίπτει στο πεδίο εφαρμογής των άρθρων 19 ή 22 του κανονισμού (ΕΟΚ) αριθ. 1408/71. Ωστόσο, η διαπίστωση αυτή δεν έχει ως αποτέλεσμα την αφαίρεση εθνικών κανόνων, όπως οι επίμαχοι στην κύρια δίκη, από το πεδίο εφαρμογής των διατάξεων του κύριου μέρους της συμφωνίας ΕΟΧ ή άλλης νομικής πράξης που έχει ενσωματωθεί στη συμφωνία ΕΟΧ.
               
            
                  3.
               
               
                  Η απάντηση που πρέπει να δοθεί στο πέμπτο, έκτο, έβδομο και όγδοο ερώτημα είναι ότι το άρθρο 36 της συμφωνίας ΕΟΧ πρέπει να ερμηνευθεί υπό την έννοια ότι αποκλείει νομοθεσία κράτους του ΕΟΧ, όπως η επίμαχη στην κύρια δίκη, η οποία παρέχει το δικαίωμα στους ασφαλισμένους να διατηρούν παροχές ασθενείας σε χρήμα κατά την έννοια του άρθρου 4 παράγραφος 1 στοιχείο α) του κανονισμού (ΕΟΚ) αριθ. 1408/71 σε περίπτωση διαμονής σε άλλο κράτος του ΕΟΧ υπό την προϋπόθεση
                  
                              —
                           
                           
                              της απαίτησης να μπορεί ο δικαιούχος των παροχών ασθένειας να διαμένει στο εξωτερικό μόνο για περιορισμένο χρονικό διάστημα, το οποίο δεν μπορεί να υπερβαίνει συνήθως τις τέσσερις εβδομάδες ετησίως, και
                           
                        
                              —
                           
                           
                              ενός συστήματος προηγούμενης έγκρισης, το οποίο προβλέπει την άρνηση χορήγησης της εν λόγω άδειας, εκτός εάν μπορεί να αποδειχθεί ότι η παραμονή σε άλλο κράτος του ΕΟΧ συμβιβάζεται με την εκπλήρωση των υποχρεώσεων καθορισμένης δραστηριότητας και δεν εμποδίζει την παρακολούθηση και τον έλεγχο από τον αρμόδιο φορέα.
                           
                        
            
                  4.
               
               
                  Κατόπιν της απαντήσεως στο πέμπτο, έκτο, έβδομο και όγδοο ερώτημα, παρέλκει η απάντηση στο ένατο, δέκατο και ενδέκατο ερώτημα.
               
            
                  5.
               
               
                  Στο δέκατο τρίτο ερώτημα πρέπει να δοθεί η απάντηση ότι ο όρος «διαμονή» του άρθρου 21 παράγραφος 1 του κανονισμού (ΕΚ) αριθ. 883/2004 πρέπει να ερμηνευθεί υπό την έννοια ότι περιλαμβάνει διαμονές μικρής διάρκειας σε άλλο κράτος του ΕΟΧ που δεν συνιστούν «κατοικία» κατά την έννοια του άρθρου 1 στοιχείο ι) του εν λόγω κανονισμού, όπως οι επίμαχες στην κύρια δίκη.
               
            
                  6.
               
               
                  Στο δέκατο τέταρτο ερώτημα πρέπει να δοθεί η απάντηση ότι το άρθρο 21 του κανονισμού (ΕΚ) αριθ. 883/2004 πρέπει να ερμηνευθεί υπό την έννοια ότι καλύπτει περιπτώσεις στις οποίες ιατρική διάγνωση παρέχεται κατά τη διαμονή σε κράτος του ΕΟΧ άλλο από το αρμόδιο κράτος του ΕΟΧ, καθώς και περιπτώσεις στις οποίες, όπως στην κύρια δίκη, η διάγνωση αναγνωρίζεται από τον αρμόδιο φορέα πριν από την αναχώρηση.
               
            
                  7.
               
               
                  Η απάντηση που πρέπει να δοθεί στο δέκατο πέμπτο ερώτημα είναι ότι το άρθρο 21 παράγραφος 1 του κανονισμού (ΕΚ) αριθ. 883/2004 πρέπει να ερμηνευθεί υπό την έννοια ότι αποκλείει όρους όπως
                  
                              i)
                           
                           
                              ότι η παροχή μπορεί να παρέχεται μόνο για τέσσερις εβδομάδες κατ’ ανώτατο όριο ετησίως εκτός της Νορβηγίας·
                           
                        
                              ii)
                           
                           
                              ότι πρέπει να αποδεικνύεται ότι η παραμονή στο εξωτερικό είναι συμβατή με τις υποχρεώσεις άσκησης δραστηριοτήτων και δεν εμποδίζει την παρακολούθηση και τον έλεγχο από τον αρμόδιο φορέα· και
                           
                        
                              iii)
                           
                           
                              ότι ο ενδιαφερόμενος πρέπει να λαμβάνει άδεια και να συμμορφώνεται με το καθήκον κοινοποίησης μέσω της χρήσης εντύπου κοινοποίησης.
                           
                        Συνεπώς, δεν είναι αναγκαία η περαιτέρω αξιολόγηση των όρων αυτών βάσει άλλων διατάξεων του δικαίου του ΕΟΧ.
               
            
                  8.
               
               
                  Έχοντας υπόψη την απάντηση που δόθηκε στο δέκατο πέμπτο ερώτημα, καθώς και στο πέμπτο, έκτο, έβδομο και όγδοο ερώτημα, παρέλκει η απάντηση στο δέκατο έκτο ερώτημα.